
În condiţiile unei deschideri evidente, mai ales în vremea din urmă, a 
comunităţii oamenilor de credință către comunitatea oamenilor de ştiinţă, 
şi invers — explicabilă şi prin aceea că lumea în care trăim se arată lentă 
sau chiar inertă din punct de vedere moral, pe de o parte, iar pe de alta, 
actualele dezechilibre sociale şi economice par să nu poată fi depăşite decât 
printr-o reacţie etică generalizată, menită să favorizeze în orice împreju- 
rare valoarea unică a persoanei umane — se cuvine asumarea provocărilor 
prin motivații care să susțină dialogul dintre filozofi, teologi şi oamenii de 
ştiinţă, ţinând cont de contribuțiile filozofiei, teologiei şi ştiinţei la comu- 
nicarea adevărului. Aşa fiind, s-ar obține un corpus de exigenţe şi finalități 
ale moralei comunicării adevărului. 

Întâi, însă, trebuie conştientizate crizele din lumea civilizată, care lan- 
sează multiple provocări de ordin antroplogic, moral şi filozofic. 


1. Crizele lumii civilizate 


Prima criză ar fi aşa-numita dramă a umanismului ateu, a cărei con- 
secință este renegarea originilor creştine şi îndepărtarea de Dumnezeu a 
omului european. Astfel, mentalitatea omului contemporan este pătrunsă 
de un imanentism de natură mistică şi de o conştiinţă clară a devenirii sale 
umane, în măsura în care adoptă principiile unuia dintre cele trei feluri de 
umanism ateu, care se deosebesc din punct de vedere geografic şi istoric: 
umanismul pozitivist simbolizat de A. Comte şi L. Feuerbach, umanismul 
marxist teoretizat de K. Marx şi umanismul nihilist gândit şi propus de 
E Nietzsche. Mai mult decât un ateism propriu-zis, negația care stă la 
baza fiecărui umanism indicat mai sus este un anti-teism şi, mai precis, 
un anti-creştinism. Deşi sunt opuse între ele, relaţiile reciproce, ascunse 
sau evidente, sunt numeroase; având un fundament comun - izgonirea lui 
Dumnezeu —, cele trei feluri de umanism au rezultate analoge, principalul 
dintre ele fiind distrugerea persoanei umane. 

A doua criză este de ordin moral; ea nu constă doar în faptul că sunt 
puse sub semnul întrebării învăţămintele normative, în general, ci că sunt 


1 H. de LuBac, Il dramma dell'umanesimo ateo (1943), Morcelliana, Brescia 1988, 7-8. 

contestate în mod global şi sistematic universalitatea şi imutabilitatea 
normelor morale şi, în special, normele ce interzic mereu şi fără excepţii 
actele în mod intrinsec rele?. 

Dimensiunile crizei sunt evidente la nivel filozofic şi la nivel teologic. 
După ce a rupt legătura constitutivă dintre libertate şi adevăr, filozofia a 
furnizat teologiei morale un concept de autonomie, care neagă orice fel de 
dependenţă a libertăţii de adevăr: rațiunea umană este înțeleasă ca fiind 
autonomă şi creatoare în determinarea normelor morale. De asemenea, 
filozofia a dezvoltat un personalism desprins de orice referință obligatorie 
la natură, în aşa fel că dimensiunea spirituală a persoanei ar putea şi ar 
trebui să se dezvolte eliberându-se de natură, de orice referință la adevărul 
obiectiv sau la legea universală. 

Dar ruptura cea mai profundă se verifică la nivel teologic, acolo unde 
s-a făcut separație între credință şi morală. Drept condiție a validității 
sale universale, secularizarea moralei este un proces cu rădăcini istorice în 
perioada războaielor religioase ce au tulburat Europa între sfârşitul seco- 
lului al XVI-lea şi începutul secolului al XVII-lea. Acest proces se răsfrânge 
şi în domeniul teologic, mai precis, în distincția radicală dintre acțiunea 
pământească şi dimensiunea specific creştină. Fiind înțeleasă ca raportare 
corectă la bunurile temporale, morala nu ar mai avea relevanţă î în ordinea 
mântuirii şi nu ar mai depinde de credință. În consecință, revelaţia nu ar 
mai oferi în Sfânta Scriptură norme morale categoriale şi determinate de 
o valoare permanentă şi obligatorie, ci doar indicaţii parenetice transcen- 
dentale. În acelaşi sens, magisteriul Bisericii nu mai poate să-şi revendice 
competențe specifice în determinarea normelor morale ce ţin de domeniul 
comportamentului pământesc. Aşadar, pluralismul etic (cu referință fie la 
contextele istorice şi culturale diversificate, fie la judecăţile de conştiinţă 
divergente) ar trebui să fie pe deplin susținut ca legitim şi compatibil cu 
unitatea Bisericii, potrivit sintagmei: o singură credinţă şi diferite opțiuni 
morale’. 

În sfârşit, a treia criză este de ordin metafizic; ea se reflectă, în special, 
în separarea ştiinţei de metafizică. Într-adevăr, unul dintre locurile comune 
ale culturii europene contemporane este că știința reprezintă unicul in- 
strument adecvat prin care se poate cunoaşte natura. Ştiinţa a dobândit 
acest drept exclusiv de a vorbi despre natură, expulzând progresiv metafi- 
zica din domeniul său de cercetare. Această stare de lucruri nu se datorează 
numai ştiinţei, ci şi filozofiei occidentale contemporane, care a renunțat, 
mai mult sau mai puțin pe față, la orice pretenţie de cunoaştere, lăsând 


2 IOAN PAUL AL II-LEA, Scrisoarea enciclică Veritatis splendor (06.08.1993), nr. 115. 
3 L. MELINA, „La luce di Cristo sull'agire umano”, în G. BoRGONUOVO — A. CATTANEO, ed, 
Giovanni Paolo Teologo. Nel segno delle encicliche, Mondadori, Milano 2003, 216-217. 

toată zona cunoaşterii în seama ştiinţei. Totuşi, filozofia nu a încetat să 
fie rațională, însă finalităţile cercetării raționale au fost orientate în alte 
direcții, cum ar fi acțiunile umane, analiza existenţială a situației omului 
în viață sau descrierea fenomenologică a multor feluri de activitate sau de 
condiții umane, inclusiv cercetările referitoare la limbaj şi structura ştiin- 
ţei. Devenind analitică, filozofia s-a mărginit să descrie, să descompună şi 
să pună la loc ceea ce, într-un anumit fel, este dat în mod empiric, dar în 
această analiză nu trebuie să se introducă ceva ce ar proveni din rațiunea 
noastră. Astfel, filozofia contemporană a devenit neîncrezătoare față de 
capacitatea rațiunii de a sintetiza şi de a crea ceva doar cu ajutorul puterii 
sale, fără apelul continuu la controlul empiric. Cu siguranță, în secolul 
trecut, ştiinţa a dat destule exemple de cunoaştere solidă. Dar ştiinţa a fost 
capabilă să realizeze acest lucru prin interzicerea în mod clar a relaționării 
cu experiența. Filozofia a procedat la fel: după ce a renunţat la relația cu 
experienţa, a respins şi orice fel de discurs metafizict. 

În fața acestor provocări, răspunsul nu poate să fie unilateral, ci global. 
Dacă prin cultură înțelegem „toate mijloacele prin care omul îşi cizelează 
şi îşi dezvoltă multiplele daruri spirituale şi fizice”, atunci soluţia acestor 
probleme culturale necesită contribuția mai multor discipline. Cercetările 
ştiinţifice sunt necesare pentru indicaţiile de metodă şi de analiză, isto- 
ria şi filozofia pentru reflecțiile critice, etica şi teologia pentru propunerile 
orientative spre finalități, semnificaţii şi valori ultime. De aceea, diferitele 
feluri de cunoaştere şi ştiinţele (filozofia şi teologia) sunt chemate să des- 
copere căi de dialog şi modalități de colaborare, depăşind neînțelegerile 
şi conflictele apărute în modernitate. Relaţiile însănătoşite dintre ştiinţă, 
filozofie şi teologie ar trebui să fie riguroase, senine şi constructive, pentru 
a valorifica elementele utile elaborării unei culturi ştiinţifice, care să țină 
cont de aspiraţiile profunde ale omului. 


2. Motivaţiile dialogului 


În virtutea provocărilor amintite mai sus, la care se pot adăuga altele, 
cum ar fi criza ecologică, criza demografică etc., comunitatea oamenilor de 
credință şi comunitatea oamenilor de ştiinţă au început să se întâlnească 
şi să colaboreze; oamenii credincioşi au cerut ajutorul ştiinţei, pentru a se 
purifica de eroare şi de superstiție, iar oamenii de ştiinţă au căutat ajutor 
în religie, pentru a se elibera de falsele idolatrizări şi absolutizări. Astfel, 


1 E. AGAZZI, Filosofia della natura. Scienza e cosmologia, Piemme, Casale Monferrato 
1995, 34-37. 

5 CONCILIUL AL II-LEA DIN VATICAN, Constituţia pastorală privind Biserica în lumea con- 
temporană Gaudium et spes (4.12.1965), nr. 53. 

ca fiecare să rămână ceea ce a fost chemat să fie, ştiinţa - ştiinţă, religia 
- religie, s-a ajuns la concluzia că este necesar ca opțiunile filozofilor, teolo- 
gilor şi oamenilor de ştiinţă să nu comporte izolare, ci colaborare, dialog“. 

Un factor determinant pentru favorizarea acestui fel de dialog este pro- 
cesul globalizării, care implică toate culturile. Procesul mondializării duce, 
pe de o parte, la primenirea culturilor, iar pe de alta, le slăbeşte puterea 
de impact. Într-adevăr, în situaţia noastră concretă, cultura în care ne-am 
născut îşi pierde forța de odinioară, lăsând spaţiu de acțiune resturilor 
scientiste din cultura occidentală, care continuă să răspândească explicaţii 
sectoriale, convingeri reductive, idealuri false şi confuze despre om. Dar, 
având în vedere problemele noi cu care se confruntă oamenii de știință din 
zilele noastre, cum ar fi calitatea, finalitatea, complexitatea, relaționarea 
etc., se simte nevoia de a recurge la o pluralitate de modele, de a trece de la 
explicarea lumii în lumina fenomenelor elementare la recunoaşterea fap- 
tului că întregul este mai mult decât suma părților sale. Aşadar, diferitele 
domenii de cunoaştere a realităţii sunt invitate la dialog”. 

O altă motivaţie a dialogului se bazează pe recentele descoperiri din do- 
meniul ştiinţelor umane şi sociale. Astfel, condiționările biologice, impul- 
siunile psihologice, incongruenţele istorice, convingerile sociologice oculte, 
manipulările ideologice şi politice şi presiunile economice ce condiționează 
rațiunea şi derutează mintea şi gândirea au dărâmat potenţialele certitu- 
dini ale raționalității moderne, distrugând bazele şi instrumentele gândirii 
ştiinţifice, care delegitimaseră filozofia, etica şi religia şi discreditaseră dis- 
cursul despre finalităţi, sensuri, semnificaţii şi valori. Aceste descoperiri 
au introdus o linie de despărțire între ştiinţă şi viața omului, care nu mai 
poate fi înlăturată dacă se adoptă doar un singur punct de vedere’. 

Dar cele mai serioase motivații s-au ivit în cadrul discuţiei despre carac- 
terul neutru al ştiinţei, adică ştiinţa ar fi absolut independentă de judecăţi 
şi interferenţe exterioare, mai ales de cele cu valoare etică. În prima parte 
a secolului al XX-lea, Heidegger a fost unul dintre filozofii care au criticat 
pretenția de neutralitate a ştiinţei, arătând că ea provenea dintr-un uma- 
nism exagerat ce refuza orice fel de limitare”. Din a doua jumătate a seco- 
lului al XX-lea, s-a subliniat caracterul aplicativ al majorităţii cercetărilor 


6 Cf. IOAN PAUL AL II-LEA, Lettera al Direttore della Specola Vaticana din 01.06.1988. 

7 Cf. IOAN PAUL AL II-LEA, Discorso alla Pontificia Accademia delle Scienze din 31.10.1992, 
nr. 2. 

8 G. GIsMoNDI, „Etica del lavoro scientifico”, în G. TANzELLA-NITTI — A. STRUMIA, ed, Di- 
zionario interdisciplinare di Scienza e Fede, I, Urbaniana University Press — Città Nuova, 
Roma 2002, 539-540. 

° Cf. M. HEDEGGER, Platons Lehre von der Wahrheit. Mit einem Brief über den „Huma- 
nismus”, Berna 19542, O. PÖGGELER, Drumul gândirii lui Heidegger (1963), Humanitas 
(traducere de C. Cioabă), Bucureşti 1998, 201-203. 

ştiinţifice, finanțate şi condiționate de puteri militare, politice, economice 
şi financiare, deci nici vorbă de obiectivitate şi lipsă de motivații. În sensul 
acesta, ştiinţa ar fi neutră, dacă nu intervin factori sau interese străine 
cercetării. Totuşi, fiind o activitate specific umană, ştiinţa depinde mereu 
de motivații personale, de condiţionări sociale şi culturale, de împrejurări 
istorice care nu-i permit să fie neutră. În acest caz, se pune problema etică 
a cercetării ştiințifice!”. 

__ Deşi această etică este necesară, ea nu a fost deocamdată elaborată. 
In momentul de față se discută condiţiile de posibilitate ale acestei etici: 
este nevoie de un discurs articulat despre ştiinţă din perspectivă istorică şi 
teoretică, trebuie reluată dezbaterea etică, discuţia interdisciplinară în le- 
gătură cu unele probleme specifice, cum ar fi bioetica, ecologia etc. De ase- 
menea, se discută şi despre obstacolele ce se opun configurării acestui tip 
de etică: convingerea modernă că nu există legătură între etică şi ştiinţă, 
dezagregarea sistemelor clasice de valori, criza normelor etice, pluralismul 
contemporan, ideea larg răspândită că sensurile, semnificaţiile, finalitățile 
şi valorile sunt rezultatul consensului etc. Dar cele mai mari obstacole sunt 
reprezentate de poziția rigidă a raționalismului şi pozitivismului modern 
- credinţa că adevărul obținut cu ajutorul cercetării ştiinţifice este absolut 
—, şi de poziţia iraționalismului şi gândirii slabe postmoderne, care neagă 
faptul că omul, prin puterea raţiunii, poate să ajungă la adevăr" 

Cu toate acestea, trebuie să spunem că 


filozofia modernă are marele merit de a-şi fi concentrat atenţia asupra omului. 
Pornind de aici, rațiunea plină de întrebări a dezvoltat ulterior dorința de a 
cunoaşte mai mult şi mai profund. În felul acesta, au fost construite sisteme 
de gândire complexe, care au rodit în diferite domenii ale ştiinţei, favorizând 
dezvoltarea culturii şi a istoriei. Antropologia, logica, ştiinţele naturii, istoria, 
limbajul..., într-un anumit fel, universul ştiinţei a fost cuprins. Totuşi, rezul- 
tatele pozitive la care s-a ajuns nu trebuie să ducă la neglijarea faptului că ace- 
eaşi rațiune, având intenţia de a face cercetări în mod unilateral asupra omului 
ca subiect, pare să fi uitat că acesta este mereu chemat să se îndrepte spre 
un adevăr care îl transcende. Fără referința la el, fiecare om rămâne în voia 
arbitrarului şi condiția sa de persoană sfârşeşte prin a fi apreciată cu criterii 
pragmatice, bazate în mod esenţial pe datul experimental, în convingerea ero- 
nată că totul trebuie să fie dominat de tehnică. Astfel, s-a întâmplat că, în loc 
de a exprima mai bine tensiunea sa spre adevăr, rațiunea sub greutatea unei 
ştiinţe aşa de mari s-a curbat asupra ei înseşi, devenind, zi de zi, incapabilă de 
a ridica privirea spre înălțimi pentru a îndrăzni să ajungă la adevărul ființei. 
Filozofia modernă, uitând de datoria de a-şi orienta cercetarea asupra ființei, 


1 Cf. G. GIsMoNDI, „Etica del lavoro scientifico”, 539-552. 
1 Cf. M. PERA — J. RATZINGER, Senza radici. Europa, relativismo, cristianesimo, islam, 
Mondadori, Milano 2004, 14-27; 113-117. 

şi-a concentrat propria cercetare asupra cunoaşterii umane. În loc să facă apel 

la capacitatea omului de a cunoaşte adevărul, a preferat să sublinieze limitele 
E] 

şi condiționările:?. 


Împotriva agnosticismului şi relativismului, împotriva falselor absolu- 
tizări moderne şi a negaţiilor postmoderne, gândirea creştină apără exis- 
tența adevărului şi puterea rațiunii de a ajunge la adevăr, chiar cu prețul 
unor erori şi limite. În plus, la nivel antropologic, se impune o antropolo- 
gie întemeiată pe adevărul şi demnitatea omului ca bază a eticii!5. Numai 
aceasta poate să armonizeze autenticitatea, demnitatea, libertatea, sensul 
şi valoarea omului cu semnificaţia şi scopul cunoaşterii. Această poziție 
este necesară, mai ales, în culturile tehnico-ştiinţifice închise în fața trans- 
cendenței, care subordonează persoanele şi subiectele exigențelor materiale 
din sistemele lor imanente. Într-adevăr, absolutizând raţiunea sau, dim- 
potrivă, excluzând capacitatea de a cunoaşte adevărul şi negând adevărul 
însuşi, se distrug bazele, nu doar ale eticii, ci ale întregii cercetări tehnico- 
ştiinţifice. Recunoscând finitudinea ontologică a omului şi necesitatea lui 
de a se deschide în fața transcendenței, „umanismul limitei” pune bazele 
unei „etici a responsabilității” bazate pe demnitatea persoanei umane. 

Această concepție redimensionează orice pretenție de autonomie abso- 
lută care violează condiția concretă de creatură. Fiind valori acceptate atât 
de cultura religioasă, cât şi de cea laică, demnitatea şi responsabilitatea 
umană consimt centrarea eticii pe valori, şi nu pe limite, pentru a orienta cer- 
cetarea ştiinţifică liberă, responsabilă şi conştientă. De asemenea, permit 
depăşirea umanismului exagerat, care, teoretizând autonomia absolută a 
omului, ar vrea să rezolve problemele umane numai cu ajutorul ştiinţei şi 
tehnicii!“. 


3. Modalităţi de a comunica adevărul 


Drumul căutării adevărului de-a lungul istoriei nu a fost uşor. Privind 
retrospectiv itinerarul parcurs, constatăm lumini şi umbre, înălțare şi că- 
dere, agonie şi extaz. Chiar dacă eforturile de a descoperi adevărul au fost 
mari, iar momentele de desfătare în fața lui au fost scurte, multe generaţii 
de oameni au împărtăşit convingerea lui Aristotel şi a sfântului Toma de 
Aquino, potrivit cărora minimum quod potest haberi de cognitione rerum 


12 IOAN PAUL AL II-LEA, Scrisoarea enciclică Fides et ratio (1998), Presa Bună (traducere 
de W. Dancă), Iaşi 1999, nr. 5. 

13 Cf. IOAN PAUL AL II-LEA, Discorso alla Pontificia Accademia delle scienze din 28.10.1994, 
nr. 4. 

14 Cf. IOAN PAUL AL II-LEA, Discorso alla Pontificia Accademia delle scienze din 27.10.1998, 
nr. 1-3. 

altissimarum desiderabilis est quam certissima cognitio quae habetur de 
minibus rebus!” 

În zilele noastre, oamenii respiră greu pe drumul spre adevăr, deoarece 
nu s-a reuşit depăşirea lipsei de echilibru dintre progresul tehnic al civili- 
zației şi slăbirea interesului pentru viața morală sau pentru aprofundarea 
normelor etice'$, Într- adevăr, cercetarea ştiinţifică a îngreunat şi complicat 
itinerarul adevărului pentru om. A complicat problema adevărului, fie ri- 
dicând probleme noi, fie lărgind domeniile cercetării şi, în fine, compromi- 
țând căutarea cu parcursurile înşelătoare ale scientismului şi tehnicismului. 
Astfel, s-a acordat mai multă importanţă funcționalităţii şi eficienței decât 
adevărului, s-a absolutizat adevărul parțial şi s-a exasperat logica dome- 
niului. De aici, dificultăţi, crize şi nelinişti care au dus la căutarea eliberării 
ştiinţei de alunecarea ei în nisipurile mişcătoare ale dezvoltării tehnice, 
instrumentale. Pentru a reuşi în această privință, s-a considerat că este 
necesară o gândire deschisă spre dimensiunea existențială a adevărului!” 
spre toate nivelurile adevărului şi, în primul rând, spre adevărul ființei sau 
„adevărul ontologic”, potrivit căruia orice ființă este adevărată, întrucât 
coincide cu sine însăşi sau cu ideea pe care Dumnezeu o are despre ea. În 
al doilea rând, s-a afirmat că este nevoie de adevărul minţii sau „adevărul 
logic”, potrivit căruia inteligența este adecvată adevărului ontologic!ă. 

Aceste două adevăruri fac parte din patrimoniul sapienţial al gândirii 
creştine, care susține că falsul nu se poate găsi în lucruri, ci în rațiune”, 
şi, chiar mai mult decât atât, că adevărul se găseşte în judecată, iar ființa 
este fundamentul adevărului”. În judecată, mintea cuprinde adevărul, iar 
mintea este cuprinsă de adevărul ontologic. La nivel ontologic, neadevărul 
înseamnă închidere sau refuzul de a te fi cuprins de fiinţa existenţelor. În 
acest caz, subiectul este ignorant. La nivel logic, neadevărul este eroarea 


15 TOMA DE AQUINO, Summa Theologiae, I, q. 1, a. 5, ad 1: „este mai de dorit minimumul 
de cunoaştere a lucrurilor foarte înalte decât cunoaşterea socotită foarte sigură a lucrurilor 
foarte mărunte”. A. Durcovici traduce şi comentează această formulare: „Cunoaşterea cea 
mai redusă (minimală) ce putem dobândi despre adevărurile cele mai înalte este mai preţi- 
oasă şi mai de dorit decât cunoştinţa cea mai sigură despre lucrurile cele mai mici (minimale) 
- un diamant preţios cât un bob de rouă, şi nu un munte de nimic” (A. Durcovici, Lecţii de 
religie [lecţia II din 10 noiembrie 1936], A.E.R.C., Iaşi, Dosar 2/1936); cf. W. DANcă, Fascinația 
adevărului. De la Toma de Aquino la Anton Durcovici, Sapientia, laşi 2005, 13-111. 

16 Cf. IOAN PAUL AL II-LEA, Scrisoarea enciclică Redemptor hominis (4.03.1979), nr. 15. 

1 Cf. P HENRICI, „La Verità e le verità. Riflessioni sull'Enciclica di Giovanni Paolo II 
Fides et ratio”, în L'Osservatore Romano din 11 noiembrie 1998. 

15 Cf. V. PossENTI, „Verită”, în G. TANZELLA-NITTI — A. STRUMIA, ed., Dizionario interdis- 
ciplinare di Scienza e Fede, II, Urbaniana University Press — Città Nuova, Roma 2002, 
1502-1518. 

19 ARISTOTEL, Metafizica, VI, 4. 

2 TOMA DE AQUINO, De veritate, I, q. 2; Summa theologiae, I, q. 16, a. 1. 

sau adecvarea insuficientă la adevăr. În sfârşit, minciuna este refuzul ade- 
vărului. În aceste cazuri, subiectul se înşală sau devine înşelător. 

În timpul modernităţii, gândirea umană a eliminat anumite probleme 
teoretice specifice filozofiei clasice şi s-a oprit cu predilecție la marile po- 
larităţi ale raportului dintre adevăr şi fals, şi anume, inteligibilitatea ființei, 
intenționalitatea rațiunii şi diferitele sensuri ale adevărului: subiectiv, 
apofatic, pragmatic, empiric, istoric. În felul acesta, a curățat conceptul 
adaequatio de anumite abstractizări şi reducţii, permițându-i să exprime 
întâlnirea gândirii cu realitatea în mod mai concret şi mai dinamic. De 
acum înainte, zonele de căutare a adevărului şi modalităţile pentru a ajunge 
la el devin mai numeroase: metafizica se ocupă de finalităţile, sensurile şi 
valorile ultime; etica se interesează de valorile şi sensurile referitoare la 
acțiunea umană; ştiinţa caută să dezvolte cunoştinţele experimentale cu 
scopul de a controla lucrurile prin intermediul observaţiilor, experimentelor, 
proceselor cantitative şi operative etc. Deşi s-a întărit şi s-a perfecționat 
mai mult, perspectiva ştiinţifică nu a reuşit să satisfacă autoconştiința 
transcendentă a omului. 

Privind istoric şi sintetic chestiunea adevărului, putem spune că ur- 
mătoarele şapte concepte fundamentale de adevăr au marcat tot atâtea 
tradiții şi momente în istoria gândirii: adevărul în calitate de corespon- 
dență sau conformitate între gândire şi realitate; adevărul ca manifestare, 
deschidere, evidenţă, contact direct; adevărul ca revelaţie divină; adevărul 
în calitate de coerență; adevărul ca o conformitate cu o regulă; adevărul ca 
un consens inter-subiectiv; adevărul ca utilitate şi eficiență”. Dintre toate, 
tradiția cea mai lungă a propus înțelegerea noțiunii de adevăr ca adaeguatio 
intellectus et rei. Ideea de adevăr ca adaegquatio se traduce deseori ca adec- 
varea intelectului la lucru sau la ființă. Traducerea este corectă, însă poate 
da ocazie la răstălmăciri, de aceea, se preferă termenii de „corespondență” 
şi de „conformitate”, care păstrează deschisă tema adecvării continue la 
res. Sfântul Toma de Aquino spune: Unumquodque ens in tantum dicitur 
verum, in quantum conformatum est vel conformabile intellectui”, lăsând 
să se înțeleagă că adaequatio include mereu şi adaequabilitas, că adevărul 
lucrurilor este mereu, iar mintea îl cunoaşte trecând treptat de la potență 
la act. Prin urmare, în ideea de adevăr, conformitatea sau corespondența 
dintre enunţuri şi realitate se cuprinde un raport dialectic sau o relaţie în- 
tre doi poli, mintea şi res, care nu se termină niciodată şi care se hrăneşte 
din logica descoperirii a ceva. În sensul acesta, logica adevărului este logica 
descoperirii, logica noutăţii, şi nu logica oglindirii a ceea ce este deja ştiut. 


21 V, PossENTI, Essere e libertà, Rubbettino, Soveria Mannelli 2004, 55ş.u. 
22 TOMA DE AQUINO, De veritate, I, q. 21, a. 1. 

Putem spune că ideea de adevăr ca descoperire face parte din conceptul de 
conformitate, deoarece descoperirea întemeiată este conformitatea unui 
răspuns nou la o întrebare nouă. Susținându-se ideea de adevăr drept co- 
respondență între gândire sau limbaj şi realitate sau ființă, acest mod de 
înțelegere a adevărului devine pe deplin universal şi valabil peste tot: în 
domeniul ştiinţelor, în filozofie, în teologie, în lumea naturală şi în lumea 
supra-naturală (Revelația). Apropierea dintre aceste diferite domenii nu 
provine din obiectul lor de cercetare, ci din modul în care este afirmat de 
toate disciplinele. Aşadar, se pare că 


adevărul se spune în diferite feluri, potrivit ființei, şi că există un adevăr meta- 
fizic, unul ştiinţific, unul moral, unul estetic, unul hermeneutic, în care concep- 
tul de conformitate sau de corespondență nu se aplică într-o manieră univocă 
şi nici echivocă, ci analogă, sau potrivit modalităților specifice. Acest concept 
rămâne normativ, deşi intenţia de a părăsi determinarea adaeguatio pare să 
fi influențat unele sectoare ale filozofiei şi teologiei, unde recent s-a răspândit 
(chiar şi în teologia catolică) o fină neîncredere față de această idee, ca şi cum 
ea ar constitui o piedică, o expresie formală, o sărăcire sau chiar un atentat la 
persistența misterului. Totuşi, dacă se distruge în conceptul de adevăr rădăci- 
na sa originară, care exprimă o conformitate (între gândire şi lucru, între voință 
şi regulă, între model / maestru şi ucenic), nu se mai poate gândi sau realiza 
nimic în care ideea de regulă, referință sau măsură să mai rămână prezentă”. 


În lumina acestui mod de înțelegere a ideii de adevăr, în calitate de con- 
formitate, putem vedea şi legătura strânsă dintre adevăr, etică şi persoana 
umană. Adevărul persoanei este natura sa spirituală, psihică şi corporal 
conştientă de propria măreție, finitudine şi dependenţă de un altul ce o 
transcende. O astfel de natură îi permite să cunoască şi să reflecteze (rați- 
onalitatea), să aleagă (libertatea) şi să decidă (responsabilitatea)?. Aceste 
elemente sunt importante atât pentru etica adevărului, cât şi pentru dia- 
logul dintre filozofie, teologie şi ştiinţă. Dacă subiectul eticii şi al oricărei 
activități poate fi numai persoana umană, care nu e niciodată în totalitate 
autonomă şi neutră, ştiinţa nu poate fi considerată nici subiect etic auto- 
nom, nici neutră. Deci adevărul persoanei fundamentează valoarea onto- 
logică, antropologică şi etică a cercetării ştiinţifice şi stabileşte principiile 
şi criteriile sale”. 

Încercând să intrăm în profunzimea raportului dintre persoană şi ade- 
văr, vom constata că adevărul persoanei este modalitatea sa de a fi spirit 
creat, finit, întrupat, în comuniune, conştient, liber, responsabil, îndreptat 
spre adevăr şi spre iubire. Acest adevăr este natura sa şi întemeiază scopul, 


2 V, PossENTI, Essere e libertà, 58. 
24 Cf. IOAN PAUL AL II-LEA, Scrisoarea enciclică Veritatis splendor (6.08.1993), nr. 5 şi 115. 
2% Cf. A. LLANO, Filosofia della conoscenza (1984), Le Monier, Firenze 1987, 144-147. 

semnificaţia şi valoarea sa. Cu alte cuvinte, omul este pentru adevăr şi 
adevărul pentru om; suferă în absenţa sa şi atunci când este limitat. In 
consecință, deoarece iubirea adevărului este prima exigență a propriei fi- 
ințe, omul nu poate să renunțe niciodată la adevăr, chiar dacă căutarea şi 
raportul cu adevărul nu sunt niciodată chestiuni uşoare sau lipsite de ris- 
curi. Omul şi omenirea cresc numai în iubirea față de adevăr, motiv pentru 
care căutarea sa constantă este factorul cel mai elevat al umanizării?. 

Persoana umană este structurată pentru adevărul care „i se potriveşte” 
şi la care „se conformează”. Este vorba despre adevărul metafizic (dincolo 
de orice fizică) şi, mai ales, religios, cu alte cuvinte, despre semnificaţiile 
profunde, despre scopurile ultime şi despre valorile decisive. Cu cât omul 
se maturizează, cu atât descoperă că adevărul nu este un obiect ce poate fi 
stăpânit, ci un Subiect de care se lasă stăpânit, nu doar căutat şi acceptat, 
ci de care se lasă căutat şi acceptat. În afară de acest lucru, apropierea de 
adevărul exprimat în evenimentele libere, în ceea ce e inefabil şi non-veri- 
ficabil, transcende domeniul purei observaţii, descrieri sau experimentări, 
pentru a se deschide spre cele ce presupun invocarea şi aşteptarea. Numai 
recunoscând toate acestea, se poate elabora o autentică etică a adevăru- 
lui, de care nu poate să facă abstracţie etica cercetării ştiinţifice. In ea îşi 
asumă deplină importanță exigenţele de adevăr ce se găsesc în orice acti- 
vitate umană, inclusiv cea ştiinţifică, şi anume, veracitatea, sinceritatea, 
veridicitatea. Ele au legătură cu exigenţele generale ale adevărului (etica 
adevărului), cu cele specifice activităţii ştiinţifice (ştiinţa şi adevărul) şi cu 
cele referitoare la relaţiile dintre activitatea ştiinţifică şi etică a adevărului 
(ştiinţa şi etica adevărului). 


4. Exigenţe şi finalități în morala comunicării adevărului 


Într-o cultură dominată de concepții relativiste şi nihiliste despre ade- 
văr, etica afirmării sau comunicării adevărului are o importanță decisivă, 
pentru că pune în lumină permanenta nevoie a omului de veritabilitate, 
sinceritate şi veridicitate. 

În general, față de adevărul ca valoare este nevoie de un comportament 
al veritabilităţii. Mai exact, este nevoie de virtutea morală şi socială ce 
implică persoana în fidelitatea sa față de adevăr, fie când este vorba de 
sine însăşi, fie când se pune problema raporturilor cu alţii, şi este esen- 
ţial în comunicare. În cazul de față, veritabilitatea înseamnă o distincţie 
riguroasă între cunoştinţele consolidate şi cunoştinţele provenite din ipo- 
teze, opinii, aproximări, extrapolări şi speculaţii. De asemenea, adevărul 


2 B, MONDIN, L'uomo: chi è? Elementi di antropologia filosofica, Editrice Massimo, 1989, 
115-121. 

ca valoare înseamnă şi sinceritate față de sine însuşi şi față de alţii, iar în 
dialogul dintre filozofie, teologie şi ştiinţă implică manifestarea exactă nu 
doar a conţinutului oricărei informaţii şi cunoştinţe ştiinţifice, ci şi natura 
lor, gradul lor de adevăr şi câtă încredere li se poate acorda. La rândul ei, 
veridicitatea cere ca informaţiile şi cunoştinţele să fie fidele față de adevăr 
şi să fie comunicate cu prudenţa şi flexibilitatea cuvenite”. Aşadar, toate 
trei cer aprofundarea continuă a naturii cunoaşterii şi a activității de cer- 
cetare, pentru a recunoaşte şi a face cunoscute limitele lor epistemologice, 
euristice şi etice, şi pentru a dezvolta deschideri umaniste şi culturale. Ele 
sunt necesare în procesul de educaţie, dar şi în activitățile de comunicare 
şi informare publică”. 

În legătură cu cercetarea ştiinţifică, trebuie să subliniem câteva exigenţe 
specifice: comunicarea sau transmiterea datelor ținând cont de interacțiunea 
dintre actorii sociali, expeditori şi destinatari, informația, şi anume, răs- 
pândirea corectă, publică şi la timp a faptelor şi evenimentelor, precum 
şi formarea sau maturizarea calitativă a persoanelor. Şi în acest caz sunt 
fundamentale: sinceritatea sau expresia genuină a gândirii; veridicitatea 
sau aderenţa la realitatea evenimentelor, persoanelor şi ideilor, în funcție 
de contextul lor; onestitatea sau transparența limbajului, respectând pro- 
fesionalitatea şi competenţa. Aşadar, comunicarea şi informarea la nivel 
atât profesional, cât şi popular necesită oportunitate, veridicitate, since- 
ritate, onestitate, integritate şi competenţă; manifestarea fidelă a realită- 
ţii; prezentarea transparentă şi completă; aderenţa la datele prezentate în 
contextele lor globale; formularea corectă a judecăților. Ele trebuie totuşi 
să respecte şi anumite limite ce derivă din tutelarea bunului nume, intimi- 
tatea individuală şi familială, secretul natural şi profesional, integritatea 
şi utilitatea publică etc. Trebuie amintite aici propaganda şi publicitatea, 
care au menirea de a trezi consensul ce determină o acțiune. Ele se deo- 
sebesc, întrucât prima intenționează să determine participarea la alegeri 
şi acțiuni considerate utile şi bune pentru societate, iar a doua urmăreşte 
scopuri şi participări limitate. Dar şi ele trebuie să fie pătrunse de valorile 
veracităţii, sincerităţii, veridicităţii şi onestităţii. În această privinţă, de- 
cretul Conciliului al II-lea din Vatican, Inter mirifica”, şi precizările pas- 
torale din Communio et progressio* au subliniat necesitatea de a respecta 


21 Cf. P BOTEZATU, Discursul metodei. Un itinerar logico-filozofic (antologie îngrijită de 
P Ioan şi S. Pârvu), Editura Junimea, Iaşi 1995, 291-333. 

25 Cf. G. GsMoNDI, „Etica del lavoro scientifico”, 549-551. 

29 Cf. CONCILIUL AL II-LEA DIN VATICAN, Decretul privind mijloacele de comunicare socială 
Inter mirifica (4.12.1963). 

30 Cf. CONSILIUL PONTIFICAL PENTRU COMUNICAȚII SOCIALE, Instrucţiunea pastorală Communio 
et progressio (23.05.1971). 

drepturile persoanelor individuale şi drepturile grupurilor de persoane. 
Înainte de toate, dreptul de a accede la informații cu privire la schimbările 
continue, pentru a putea alege şi decide în mod responsabil. În plus, drep- 
tul de acces liber la circulaţia ştirilor şi a ajunge la izvoare diferite pentru 
formarea unor opinii motivate critic. În fine, dreptul de a primi informaţii 
adevărate şi integrale, pentru a cunoaşte faptele în contextul lor, respec- 
tând exigenţele dreptăţii şi carităţii”!. 

Datorită schimbărilor continue şi rapide ce au loc, exigenţele etice le- 
gate de adevăr devin importante şi greu de clasificat; una dintre cauze ar 
fi aspectul lor poliedric, ce ridică multiple responsabilități personale, cul- 
turale, politice şi sociale. Totuşi, amintim câteva mai urgente: depăşirea 
mentalității care vrea să rezolve problemele umane, culturale şi sociale, 
numai cu ajutorul ştiinţei şi tehnicii, mai ales, atunci când ele sunt provo- 
cate în mare parte de activitatea tehnico-ştiinţifică; găsirea acelor modali- 
tăți de participare a persoanelor şi a comunităţilor la alegerile şi deciziile 
privitoare la cercetarea ştiinţifică; respectarea dreptului cetățenilor de a fi 
corect şi oportun informați cu privire la deciziile asupra cărora trebuie să 
se pronunţe; orientarea cercetării ştiinţifice spre cunoaşterea teoretică şi 
practică în folosul persoanelor mai mult decât în creşterea puterii instru- 
mentale şi de producţie; favorizarea unei perspective mondiale care să țină 
cont de exigenţele tuturor popoarelor şi comunităților de oameni. 

Se constată astăzi o anumită inerție morală față de problemele create 
de progresul tehnologic, care este întărită de una dintre caracteristicile 
procesului tehnologic în sine, şi anume, ritmul rapid al dezvoltării şi apli- 
cării noilor descoperiri tehnico-ştiinţifice*?. La prima vedere, această ca- 
racteristică ar putea să însemne un pas înainte spre condiții de viață mai 
bune, dar rezultatul real este întotdeauna echivoc. Pentru a rezolva această 
problemă, se caută metode şi instrumente de lucru pentru reconcilierea 
şi unificarea ştiinţelor. Atmosfera pare să fie favorabilă unor noi tipuri de 
lectură a realităţii şi unui dialog mai senin între ştiinţe, cum ar fi episte- 
mologia, istoria ştiinţelor, filozofia, etica şi teologia. Dar cum să facem ca 
dialogul dintre ştiinţe să devină real? 

Soluția propusă de ecologiştii radicali din zilele noastre nu poate fi 
acceptată; ea are ceva în comun cu mai vechea invitaţie a episcopului de 
Ripon, dr. E. A. Burroughs care, în cadrul Conferinţei de la Leeds din 
septembrie 1927, a invitat întreaga comunitate ştiinţifică să suspende 


31 CONSILIUL PONTIFICAL PENTRU COMUNICAŢII SOCIALE, Instrucţiunea pastorală Communio 
et progressio, nr. 33-35; 37-40; 65; 82; 107. 

32 Cf. S. JAKI, Il Salvatore della scienza (1988), Libreria Editrice Vaticana, Città del Va- 
ticano 1992, 175-184. 


MORALA COMUNICĂRII ADEVĂRULUI 65 


cercetarea ştiinţifică şi tehnologică pentru câţiva ani’. În timpul acestei 
vacanțe ştiinţifice, susținea episcopul Burroughs, s-ar pierde unele „forme 
noi de comoditate şi de conveniență”, „mijloace noi de îmbogăţire pentru 
puţini, cu preţul reducerii locurilor de muncă pentru mulți”, şi „o justă 
curiozitate despre multe lucruri, care ar rămâne pentru o lungă perioadă 
de timp nesatisfăcută”. Dar în schimbul pierderilor, episcopul întrevedea 
câteva avantaje importante: „fericirea umană nu ar suferi în mod necesar”, 
comunitatea ştiinţifică ar avea timp „să citească lucrările colegilor lor”, 
lumea întreagă ar putea să se informeze în legătură cu descoperirile şti- 
inţei, am putea asista la creşterea lumii în înțelepciune, condiția necesară 
pentru a reaşeza persoana umană în locul care i se cuvine. 

Oamenii de ştiinţă care nu au ascultat de invitația episcopului, pe motiv 
că descoperiri importante şi benefice ar fi întârziat sau s-ar fi pierdut, au 
fost îndreptăţiţi în mare parte. În următorii ani, între 1927 şi 1937, au 
avut loc descoperiri importante: în fizică a început elaborarea mecanicii 
cuantice şi s-a descoperit antimateria; în matematică, Gödel a demonstrat 
teorema absenței de coerență internă în orice mulțime non-nesemnificantă 
de propoziţii aritmetice; în medicină, s-a descoperit penicilina şi aşa mai 
departe. 

Oricare au fost motivele, bune sau rele, cercetarea ştiinţifică şi aplicarea 
sa tehnologică s-au dezvoltat neîntrerupt până astăzi, şi este evident că 
lucrurile vor continua la fel; vor apărea alte dileme în urma dezvoltărilor 
în domenii riscante; vom avea alte provocări de ordin etic, însă, oricât de 
mari vor fi dezvoltările tehnice, ele nu vor putea distruge vreodată sensi- 
bilitatea morală a omului. 

Lăsând deoparte justificările morale de tip reductiv, ce provin din po- 
ziţii ideologizate politic sau motivate financiar şi militar, baza judecăților 
morale pentru omul de ştiinţă se află în omul de ştiinţă. Dar, pentru că 
şi în acest om se găseşte duplicitatea despre care scrie sfântul Paul — „nu 
fac binele pe care îl vreau, ci fac răul pe care nu-l vreau” (Rom 7,20) — ne 
putem întreba împreună cu scriitorul latin luvenal: Quis custodiet ipsos 
custodes? 


1 Cf. The Times (Londra) din 5 septembrie 1927, pag. 15, col. 1-2, apud S. JAKI, 1] Sal- 
vatore della scienza, nota 9, pag. 176. 


